DA Den Europæiske Unions Tidende CE 78/866

(2004/C 78 E/0920)

SKRIFTLIG FORESPØRGSEL E-3871/03

af Alexander de Roo (Verts/ALE) til Kommissionen

(16. december 2003)

Om: Forbindelse mellem vandomledningsprojekterne for Ebro og Júcar-Vinalopó

Omledningen af Ebro til den sydøstlige del af Spanien forudsætter anlæg af en kanal, der på den planlagte strækning mellem floden Júcar og floden Vinalopó løber sammen med kanalen for omledningen af Júcar til Vinalopó. De spanske myndigheder planlægger at gennemføre begge projekter med anlæg af to kanaler, som udgår fra to forskellige punkter i floden Júcar med en indbyrdes afstand på knap 30 km, og som til sidst løber sammen i nærheden af Villena. Den spanske regering har ikke forklaret, hvorfor den har besluttet en næsten samtidig gennemførelse af to anlæg ved siden af hinanden, der begge har som formål at omlede vand, som er forbundet med enorme omkostninger og voldsomme virkninger på miljøet, og som den desuden ønsker, at EU skal være med til at finansiere. Den spanske regering kan ikke dokumentere, at der er tilstrækkelige vandressourcer i floden Júcar til at gennemføre omledningen, og de skønnede overskydende vandressourcer, som er opført i vandbyg ningsplanen for Júcars afvandingsområde, findes ikke. Vandstanden i Júcar er desuden faldet hurtigere i de senere år. Det vil således kun være muligt regelmæssigt at omlede en meget lille mængde vand gennem Júcar-Vanalopó-kanalen, hvis Júcar først får tilført tilstrækkelige ressourcer til at genskabe balancen med hensyn til volumen og kvalitet. Der skal i den forbindelse peges på, at de undersøgelser, som Kommissionen allerede har modtaget i forbindelse med undersøgelse nr. 2001/4649 vedrørende med den nationale vandbygningsplan, viser, at det er mere og mere tvivlsomt, om omledningen af Ebro kan opfylde begge disse krav. Derfor er omledningen af Júcar-Vanalopó fuldstændig afhængig af omledningen af Ebro, som den er en uadskillelig del af, og den kan kun gennemføres, hvis sidstnævnte omledning også kan gennemføres. Men hvis omledningen af Ebro endelig gennemføres, vil Júcar-Vinalopó-kanalen blive overflødiggjort af den store Tous-Villena-kanal, og der vil derfor ikke være nogen grund til at bygge den. Ud fra et synspunkt om rationel og effektiv udnyttelse af de offentlige midler er omledningen Júcar-Vinalopó en apori, en logisk modsætning, som ikke kan løses. Uden omledning af Ebro er den ikke holdbar på grund af mangel på vandressourcer, og ved omledning af Ebro er den heller ikke holdbar, fordi den er overflødig.

Hvordan kan Kommissionen under disse omstændigheder retfærdiggøre finansieringen af dette infrastrukturprojekt?

Svar afgivet på Kommissionens vegne af Margot Wallström

(18. februar 2004)

Ifølge en brevveksling med de spanske myndigheder er der ingen forbindelse mellem den foreslåede omledning af Ebro og omledningen Júcar-Vinalopó. Dette betyder, at der ikke vil blive overført vand til Júcar-floden ved Ebro-omledningen. Den foreslåede Júcar-Vinalopó-omledning er et selvstændigt projekt, hvor det vand, der skal omledes, hidrører fra vandbesparelser som et resultat af forbedrede vandings-systemer. Dette har imidlertid intet at gøre med den foreslåede overførsel af 315 hm3 vand fra Ebro-omledningen til Júcar-vanddistriktet.

Med hensyn til en eventuel dobbeltudførelse af omledningsinfrastrukturen, nemlig Júcar-Vinalopó-kanalen og Tous-Villena-kanalen, som er en kombination af forskellige sektioner af kanaler, trykledninger og tunneller — idet den sidstnævnte er en del af infrastrukturen i forbindelse med den foreslåede Ebro-omledning — kunne det se ud til, at de to kanaler vil blive anlagt tæt ved hinanden. Júcar-Vinalopó-omledningen befinder sig dog på et højere niveau end Tous-Villena-kanalen, hvilket ikke gør det muligt at overføre vand fra den ene kanal til den anden. I det område, hvor de to kanaler ligger i samme afstand, løber Tous-Villena-kanalen gennem en tunnel, hvilket gør enhver forbindelse endnu mere usandsynlig. Det skal endnu en gang understreges, at de to omledninger er fuldstændig uafhængige af hinanden, uden at der er nogen planer om at forbinde dem i fremtiden.